Навальный Алексей Анатольевич

Навальный Алексей Анатольевич (1976 йисан 4 июнь - 2024 йисан 16 февраль) — Урусатдин сиясатчи, жемиятдин кӀвалахдар, инвест-активист. «Ришветдин аксиниз женгинин фонд» тӀвар алай фондунин кьил, гьакӀни и фондуник уьлкведа ришветдихъ галаз ва гьукуматдин пропагандадихъ галаз женг чӀугвазвай муькуь проектарни («РосПил», «РосЯма», «РосВыборы», «Добрая машина правды», «РосЖКХ») акатзава. «Аэрофлот» компаниядин директоррин кӀватӀалдин виликан член я. Ада «Lifeblog» сайтунал виридалайни машгьур хьанвай жемиятдинни-сиясатдин блогрикай сад тухузва. Алексей Навальныйди алай вахтунда гьукуматдин вини кьилин идарайра кӀвалахзавай чиновникри, абурук Урусатдин премьер-министр Дмитрий Медведевни кваз, зурба кьадарра ришвет къачунин ва уьлкведин бюджетда авай такьатар чуьнуьхунин крара иштиракнавайди дуьздал акъудна субутнай. Тийижир ксарин паталай адан чандал са шумудра чӀуру къастар ийиз алахънавайди малум я.

2013 йисуз Москва шегьердин мэрдин хкягъунра ада хкязавай ксарин 27,24 % ванер кӀватӀна, Сергей Собяниназ чка гана, кьведлагьай чка кьунай. 2013 йисан ноябрьдилай «Партия прогресса» тӀвар алай сиясатдин партиядин Юкьван советдин кьил я.

2016 йисан декабрьдиз ада 2018 йисуз Урусатда кьиле фена кӀанзавай президентвилин кхягъунра иштирак ийидай ниятдикай хабар гана.

2013 йисуз Кировдин вилаятдин судди «Кировдин там» тӀвар алай процессда Александр Навальный тахсирлу тирди къарар акъудна адаз 5 йис шартӀунин кар атӀанай. 2016 йисуз Инсанрин ихтиярар хуьзвай Европадин судди и къарар къалп тирди тестикьарна Навальныйдилай тахсир алудун тӀалабнай. Амма 2017 йисуз Кировдин вилаятдин судди Алексей Навальный цӀийи кьилелай тахсирлу малумарна 5 йис шартӀунин кар ганай.

Уьмуьрдикай
Навальный Алексей 1976 йисан 4 июньдиз СССР-дин Москва вилаятдин, Одинцово райондин, Бутынь хуьре дидедиз хьанва. Кьве велед ава.

Фильмография
 2015 — фильм-силис «Чайка».
 2017 — фильм-силис «Он вам не Димон».

2017 йисуз Youtube сайтунал алай каналдиз акъудай «Он вам не Димон» фильмди жемиятдик чӀехи къалабулух кутунай. Кьве вацран къене и фильмдиз 20 миллиондилай гзаф инсанри килигна. Урусатдин саки вири чӀехи шегьерра агъзурралди ксарин иштиракдалди митингар кьиле фена. Митинграл экъечӀай ксарин тӀалабун Дмитрий Медведев везифадилай алудна адаз кар атӀун тир.

 ЭлячӀунар 
 Алексей Навальныйдин официал сайт

Категория:Урусатдин политикар